Stefan Buontempo – Segretarju Parlamentari għall-Gvern Lokali Is-servizzi soċjali huma monument ħaj li bena l-Partit Laburista għal dan il-pajjiż u li għadu magħna sal-ġurnata tal-lum. Qed ngħid hekk mhux għax is-servizzi soċjali mhux se jissoktaw ikomplu jwieżnu lil dawk li forsi nqatgħu lura fis-soċjetà tagħna, iżda għax, bħal ħafna affarijiet oħra, forsi noħduhom, kif jgħidu bl-Ingliż: for granted, u ma nirrealizzawx x'teżor fihom. Nagħmlu żball kbir jekk naraw is-servizzi soċjali bħala x-xibka li tilqa' lill-batut u l-iżvantaġġjat milli jogħdos fil-faqar mingħajr ma twieżnu sabiex jinqala' mis-sitwazzjoni mwiegħra li jinsab fiha. Bħala pajjiż għandna naraw li s-servizzi soċjali jkunu hemmhekk sabiex iwieżnuna meta niġu bżonnhom. Nieħdu, pereżempju, is-servizz tas-saħħa. Meta nħallsu l-bolla u t-taxxa, aħna qed inħallsu speċi ta' assigurazzjoni li tiggarantilna li, meta niġu bżonn dak is-servizz, aħna nkunu nistgħu nużawh. Dik hija d-differenza minn klinika privata għal dik tal-Gvern, għax fil-privat inti tħallas ta' dak is-servizz li tieħu, filwaqt li fis-servizz biex nużaw is-saħħa tal-Gvern aħna nħallsu miżata fix-xahar li tintitulana nużaw dak is-servizz meta niġu bżonnu. Però, is-servizzi soċjali mhumiex biss marbuta mas-saħħa. Għandna l-benefiċċji marbuta mal-edukazzjoni, is-saħħa kif ukoll mal-qgħad. Filwaqt li l-benefiċċji marbuta mas-saħħa u oħrajn bħal dawk tar-romol u anke tad-diżabbiltà huma ddisinjati biex jgħinu lil dak li jkun qiegħed f'qagħda mwiegħra minħabba f'sitwazzjoni ta' mard, jew diżabbiltà sabiex jgħix b'mod diċenti, il-benefiċċji tal-qgħad saru biex jgħinu lil dawk li m'għandhomx xogħol sakemm isibu wieħed. Matul is-snin kien hawn bosta ħassieba li jsostnu li dawn ma jinkoraġġux lil dak li m'għandux xogħol biex jibda jaħdem u, jekk jaħdem, jipprova jaħdem bla ktieb. Tajjeb li niftakru li meta daħlu dawn l-għajnuniet soċjali, id-dinja ma kinitx l-istess bħal dik li qed ngħixu fiha llum. Dak iż-żmien l-ekonomija kienet toħloq dawk li ngħidulhom jobs for life; jiġifieri ladarba inti impjegat, wisq probabbli taf tagħmel 30 jew 40 sena taħdem fl-istess post tax-xogħol mingħajr ma tiċċaqlaq. Dan kien jagħmilha aktar diffiċli biex wieħed isib xogħol ġdid, speċjalment jekk ikun qiegħed u, aktar, jekk ikollu ċertu età. Illum il-ġurnata s-suq tax-xogħol sar iktar flessibbli, b'kuntratti definiti u b'faċilità li l-ħaddiem ibiddel l-impjieg bit-tir li jtejjeb il-karriera tiegħu. Sfortunatament, bħal f'ħafna affarijiet fil-ħajja, mal-ħażin jeħel it-tajjeb u, allura, kulħadd jintefa' f'keffa waħda. Iżda anke ħafna studji juru li jekk wieħed ma jkollu l-ebda sors ieħor ta' dħul ħlief is-servizzi soċjali u jitgħallem jgħix bihom biss, jidħol fi stat ta' dipendenza li mhux lakemm wieħed jinterfa' fiha. Hemmhekk jidħol ir-rwol tal-Gvern li jara li s-servizzi soċjali jagħmlu l-ġid fis-soċjetà. Issa llum il-ġurnata fl-Ewropa kollha qed jinħass li l-akbar problema marbuta maż-żieda fil-faqar ġejja minn nuqqas ta' opportunitajiet ta' xogħol. Għalhekk, dan qed iwassal biex aktar gvernijiet, fosthom pajjiżna, idaħħlu sistemi li jħajru aktar nies joħorġu għax-xogol u aktar nies qiegħda biex isibu xogħol, minbarra li jimplimentaw miżuri li, fost l-oħrajn, jgħinu lil dak li jkun ilaħħaq kemm mal-familja kif ukoll max-xogħol. Hawnhekk nirreferi għal skemi bħall-in-work benefits fejn, persuna li tkun qiegħda għal ammont ta' snin, tkun tista' ssib impjieg mingħajr ma' titlef l-għajnuna soċjali għal ammont ta' snin. Din is-sistema nstabet li tħajjar ħafna nies sabiex jerġgħu jidħlu lura fid-dinja tax-xogħol, u dan jidher kemm tassew huwa minnu fis-suċċess kbir li kiseb pajjiżna fejn, għall-ewwel darba f'aktar minn 30 sena, għandna inqas minn 4,000 ruħ qiegħda. Dan is-suċċess huwa l-frott ta' ħidma fuq żewġ fronti: ħolqien ta' ambjent ekonomiku li jħajjar il-privat biex joħloq aktar postijiet ta' xogħol, u ħidma mill-Gvern biex iħajjar aktar nies qiegħda sabiex jibdew jaħdmu. Skema oħra interessantissima hija dik tal-ħarsien tat-tfal b'xejn għall-ġenituri li jaħdmu. Permezz ta' din l-iskema qed nagħtu aktar ċans lin-nisa li investew ħafna ħin, enerġija u riżorsi biex kisbu edukazzjoni xierqa u jixtiequ jkomplu bil-karriera tagħhom sabiex ikunu jistgħu jerġgħu jidħlu fid-dinja tax-xogħol minkejja li jkollhom uliedhom għadhom mhux tal-età li jmorru l-iskola. Dan ix-xogħol kollu li sar f'dan il-qasam qed jagħtina l-frott, u jiena konvint li wliedna se jkomplu jgawdu minn dan ix-xogħol, għax dan huwa Gvern li qed iħalli l-marka tiegħu fl-istorja ta' pajjiżna bħall-gvernijiet Laburisti tas-sebgħinijiet u t-tmeninijiet li għadna ngawdu l-frott tagħhom sal-lum il-ġurnata.